‘Ondersoek na Gray ŉ heksejag’, sê HabibDr. Glenda Gray. Foto: SAMRC Die Suid-Afrikaanse Mediese Navorsingsraad (MNR) het Maandag onder kritiek deurgeloop nadat hy die regering om verskoning gevra het oor dr. Glenda Gray, president van die MNR, se uitlatings oor die regering se die hantering van die Covid-19-pandemie. Gray word glo nou daarvan weerhou om met die media te praat nadat die MNR ŉ ondersoek gelas het na die skade deur haar uitlatings aangerig. Alfred Thutloa, woordvoerder van die MNR, wou egter nie kommentaar oor die bewerings lewer nie. Adam Habib, visekanselier van die Universiteit van die Witwatersrand (Wits), het in die lig van die bewerings gesê ŉ ondersoek na Gray sal ŉ heksejag wees. Volgens Habib het die MNR die volste reg om homself van Gray se uitlatings te distansieer hoewel hy te ver gaan om haar stil te maak en te laat ondersoek. Dít volg nadat dr. Anban Pillay, die waarnemende direkteur-generaal van die departement van gesondheid, versoek het dat ŉ ondersoek na Gray se uitlatings begin word omdat sy “valse aantygings teenoor die regering” in die media gemaak het. Maroela Media het vroeër berig Gray het die regering se plan om die landwye afsondering stelselmatig uit te faseer as “onwetenskaplik en onsinnig” beskryf. Sy het gesê die afsondering moet eerder onmiddellik gelig word en niefarmaseutiese benaderings soos die was van hande, sosiale afstandhandhawing en die dra van maskers moet eerder gebruik word om te keer dat die virus verder versprei. Pillay het ŉ brief aan prof. Johnny Mahlangu, voorsitter van die MNR, gerig waarin daar versoek word dat Gray se uitlatings ondersoek word.